**Broj: 711-I-347-M-9/19-02-17**

Zagreb, 1. veljače 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Jasenke Novak, zamjenice općinskog načelnika Općine Gornji Mihaljevec, za davanjem mišljenja Povjerenstva,** na 37. sjednici, održanoj 1. veljače 2019.g., daje sljedeće

**MIŠLJENJE**

1. **Općina Gornji Mihaljevec može stupiti u poslovni odnos s poslovnim subjektom u vlasništvu bračnog druga dužnosnice Jasenke Novak, zamjenice općinskog načelnika Općine Gornji Mihaljevec, koji se odnosi na poslove zimske službe (čišćenje snijega) pod uvjetom da dužnosnica, odnosno Općina Gornji Mihaljevec postupe u skladu s uputama Povjerenstva iz ovog mišljenja.**
2. **Dužnosnica Jasenka Novak dužna je izuzeti se od svakog sudjelovanja u postupku u kojem se odlučuje o odabiru ponuditelja i nastanku poslovnog odnosa iz točke I. izreke.**
3. **Dužnosnica je dužna prije donošenja odluke o odabiru poslovnog subjekta ukazati općinskom načelniku Općine Gornji Mihaljevec te Općinskom vijeću Općine Gornji Mihaljevec na okolnost da je vlasnik navedenog poslovnog subjekta koji je dostavio ponudu njezin bračni drug te o tome obavijestiti građane putem službene objave na internetskim stranicama Općine Gornji Mihaljevec.**
4. **Dužnosnica je dužna prije stupanja u poslovni odnos s navedenim poslovnim subjektom, u gore navedenom slučaju Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva.**
5. **Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.**

Obrazloženje

Zahtjev za davanjem mišljenja Povjerenstva podnijela je dužnosnica Jasenka Novak, zamjenica općinskog načelnika Općine Gornji Mihaljevec. U knjigama ulazne pošte zahtjev je zaprimljen pod poslovnim brojem: 711-U-480-M-9/19-01-3 dana 23. siječnja 2019. g., povodom kojeg se vodi predmet broj M-9/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnica Jasenka Novak povodom obnašanja dužnosti zamjenice općinskog načelnika Općine Gornji Mihaljevec obvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica u bitnome navodi da je Općina Gornji Mihaljevec u tri navrata provodila natječaj za obavljanje poslova zimske službe odnosno čišćenja snijega te da do sada nitko nije podnio ponudu za obavljanje tih poslova. Dužnosnica traži mišljenje Povjerenstva može li se poslovni subjekt u vlasništvu njezina supruga prijaviti na natječaj za obavljanje poslova čišćenja snijega te bi li navedeno predstavljalo situaciju sukoba interesa.

U izvješću koje je podnijela Povjerenstvu povodom stupanja na dužnost zamjenice općinskog načelnika Općine Gornji Mihaljevec dužnosnica nije navela da bi njezin bračni drug imao udjela u trgovačkom društvu ili bio vlasnik obrta.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 18. stavkom 1. i stavkom 2. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Sukladno članku 4. stavku 3. ZSSI-a, poslovni odnos u smislu tog Zakona odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Povjerenstvo stoga utvrđuje kako bi obavljanje poslova zimske službe na temelju provedenog javnog natječaja ili postupka prikupljanja ponuda predstavljalo poslovni odnos u smislu ZSSI-a.

Kako bi se spriječio mogući utjecaj privatnog interesa dužnosnice te kako bi se otklonila svaka sumnja da je dužnosnica Jasenka Novak koristila javnu dužnosti radi ostvarivanja privatnih interesa svojeg supruga kao interesno povezane osobe, dužnosnica je dužna izuzeti se od sudjelovanja u poduzimanju bilo koje radnje (predlaganje, ocjena dokumentacije, odlučivanje, potpisivanje ugovora) koja prethodi i na temelju koje bi mogao nastati poslovni odnos obavljanja poslova zimske službe (čišćenja snijega) između poslovnog subjekta u vlasništvu bračnog druga dužnosnice i Općine Gornji Mihaljevec, ukoliko taj poslovni subjekt dostavi ponudu za zasnivanje poslovnog odnosa.

Dužnosnica je nadalje dužna, prije donošenja odluke o odabiru poslovnog subjekta ukazati općinskom načelniku Općine Gornji Mihaljevec te Općinskom vijeću Općine Gornji Mihaljevec na okolnost da je vlasnik navedenog poslovnog subjekta koji je dostavio ponudu dužnosničin bračni drug te je obvezna prije stupanja u poslovni odnos Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva, ukoliko poslovnu subjekt njezina bračnog druga bude odabran.

Sukladno članku 18. stavku 5. ZSSI-a, Povjerenstvo će u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Jasenka Novak, elektronička dostava
2. Objava na internetskoj stranici Povjerenstva
3. Pismohrana